

**Ρεκόρ συγκομιδής μεταλλίων**

**στους Μεσογειακούς Αγώνες-Συγχαρητήρια ΚΟΑ**

Τρία ακόμη μετάλλια για την αποστολή της Κυπριακής Ολυμπιακής Επιτροπής στους Μεσογειακούς Αγώνες που διεξάγονται στο Οράν της Αλγερίας!

Ο Αλέξανδρος Πουρσανίδης κατέκτησε το αργυρό μετάλλιο στη σφυροβολία με βολή στα 73.71, επίδοση που αποτελεί φετινό ατομικό ρεκόρ. Νέα διάκριση και για την Κάλια Αντωνίου! Η Κύπρια κολυμβήτρια τερμάτισε τρίτη στον τελικό των 50μ ελεύθερο και κατέκτησε το χάλκινο μετάλλιο! Μεγάλη επιτυχία και για την Άννα Χατζηλοΐζου που τερμάτισε έκτη.

Αργά το βράδυ συνεχίστηκε η συγκομιδή μεταλλίων με την ομάδα Σκυταλοδρομίας Γυναικών 4Χ100, η οποία πήρε το χάλκινο μετάλλιο με επίδοση 45.10.

Φτάσαμε, έτσι, στα δέκα μετάλλια, συγκομιδή που αποτελεί ρεκόρ σε Μεσογειακούς Αγώνες για την Κύπρο μας.

Ο Κυπριακός Οργανισμός Αθλητισμού συγχαίρει τους αθλητές και τις αθλήτριές μας, τους προπονητές τους και τις Ομοσπονδίες τους και εύχεται καλή επιτυχία και στη συνέχεια!